Datasets:

premio-ai

/

TheArabicPile_Miscellaneous

like 0

Follow

Premio.AI 3

السؤال: كلمني عن فريق ممكن الجواب: فريق ممكن هو فريق هدفه تنمية المهارات الحياتية للنشء و الشباب و إن كنا لسة حتى الآن مركزين مع النشء و فريق ممكن هو الفريق اللى بيشتغل فى نشاط فى مكتبة المنصورة اسمه نادى التنمية البشرية فالفريق هو نوعا ما تطور لشغلنا فى النشاط فى المكتبة بحيث نتوسع فى أنشطة تانية أكتر فى المستقبل إن شاء الله فى نفس المجال الوسيلة اللى بنستخدمها عشان نوصل لهدفنا ده هى التدريب و بالتالى بنستخدم الوسائل التدريبية المختلفة عشان نوصل الأفكار و المهارات اللى بنستهدف توصيلها كل صيف البداية كانت فى 2011 و كنا فى الوقت ده 5 أعضاء داخلين تانية ثانوي دى ملامح عامة باختصار كده و لو عندك أسئلة تانية تفضلى

السؤال: هو انا ليه كل لما ادخل المطبخ يا اما اعور نفسى بالسكينة يا اما احرق حاجه تفتكر انا فاشلة ولا فاشلة الجواب: الاختيار التالت

السؤال: الرؤيه دى شكلها هتاخد وقت كتيررر الجواب: ده طبيعى يا يمنى لـ 3 أسباب أولا عشان فيه حاجات محتاجين ننظمها فى دماغنا الاول عشان يتبنى عليها الرؤية دى عاملة زى الهيكل العظمى للجسم كده ثانيا عشان أنا محتاج أظبط شوية حاجات كده فى رؤيتى الشخصية الأول قبل ما أظبط رؤيتى للفريق و ده هيحصل إن شاء الله الفترة الجاية ثالثا الفكرة من الرؤية إنها تخيلك أو تصورك الكامل عن المنظمة بعد فترة معينة و بتفيد فى إنها بتعرفنا ايه الفجوة بين اللى احنا فيه و اللى عاوزين نكون فيه و عشان يبقى الأفق أوسع فى الرؤية هتحتاج وقت أطول شوية بس عموما هى فيه منها خطوط عريضة محطوطة كتير عاوزة بس تترتب و يتحدد لها هتطبق على أرض الواقع ازاى

السؤال: فريق ممكن تشوفه ازاى بعد 5 سنين بإذن الله الجواب: لسة الرؤية بتتبلور

السؤال: هل تقبل تتلقى كورسات من حزب أو جماعة تختلف معاها إختلاف كلى ؟ الجواب: أصلا صعب جدا يبقى فى حاجة عندى اسمها اختلاف كلى و عموما ده يتوقف على الدورة نفسها غالبا

السؤال: واحد صحبى كان بيكرر كتير الحديث بتاع فلا يكونن عريفا ولا شرطيا ولا جابيا ولا خازنا ودلوقتى جاله الجيش بتاعه وراح سلم نفسه والناس بتباركله عشان هيكون ظابط شايف ده تناقض وأنه من مجاهدى الفيس بوك ؟ ولا الضروريات تبيح المحظورات ومدام الموضوع هيمس المستقبل يبقى الحى أبقى من الميت ؟ الجواب: ما أقدرش أجاوبك على السؤال ده الله أعلم

السؤال: اخبار حضرتك ايه يا دكتور الجواب: الحمد لله بخير

السؤال: على فكرة انا نظري عكسك الجواب: ابقى اقلب نضارتى و البسها

السؤال: بتسمع اغانى ؟؟؟؟ و لو بتسمع بتسمع لمين و بتسمع ايه ؟؟؟ الجواب: حمزة نمرة و ماهر زين كل أغانيهم تقريبا و نادرا لما بسمع حد تانى زى أغنية حلمى البعيد لمحمد محسن مثلا

السؤال: مبقتش بحكي لحد كتير عن مشاكلي وعن همومي او حتى الحاجات اللي بتفرحني اما بحس اني تقيله عليهم او اني بشيلهم الهم او بحس بسلبيه منهم وعدم اهتمام وعدم شعور بالالم اللي باعنيه او بالفرحه اللي انا فيها يمكن ده سبب اني فقدت الثقه في ناس كتير بس نفسي اعالج ده الجواب: جربى كتاب البديل الثالث لـ ستيفن كوفى جايز يفيدك أو كتاب العادات السبع للناس الأكثر فاعلية لنفس المؤلف و هى فى رأيى مسألة قرار

السؤال: خطك حلو ولا نقش فراخ الجواب: أولا الخط اللى فى الجلسات مش محسوب بس عموما خطى حلو لما أكون بكتب مقالة مثلا و واخد راحتى او لما أكتب بالسن العريض ده اللى بيقولوا عليه مشطوف و لما بكتب بسرعة بيبقى أى كلام بس خطى حلو أوى ع الكمبيوتر

السؤال: هل فى حد خان ثقتك قبل كدا الجواب: ممممم مش فاكر إنها حصلت أصلى عموما مش بحط توقعات كبيرة من الناس إلا بصعوبة جدا من ناحية تانية لو حصلت فدى من الموقف اللى ذاكرتى تنساها عمدا

السؤال: هل انت بتحب الحب الجواب: طبعا بعشقه

السؤال: نظرك كام على كام الجواب: عندى نص درجة رايحة فى اليمين و درجة فى الشمال

السؤال: حالتك ايه دلوقتى ؟ الجواب: بخير و كويس و زعلان شوية و قلقان شوية بس مش أوى و الحمد لله على كل حال

السؤال: استاذن انا بقى سلام الجواب: أوك سلام هجاوب بقية أسئلتك دلوقتى إن شاء الله بالتوفيق

السؤال: ايهما اقوى برايك الحب ام الصداقة الجواب: أنا مقتنع جدا إن الصداقة نوع من الحب و الأفلام بقى تقول اللى تقوله بس دى قناعتى عموما أما لو سألتينى حب الصديق أكبر و لا حب الزوجة او عشق الرجل للمرأة و العكس فالاتنين حب و الحالات تختلف مع فرق واحد بين الاتنين اللى هو العلاقة الزوجية بس تلاقى قدامها مبدأ الحب فى الله يوصل لمدى بعيد جدا جدا فالمسألة متغيرة مالهاش قاعدة ثابتة فى رأيى و الله أعلى و أعلم

السؤال: ايه هو اصعب احساس الجواب: ألم الندم

السؤال: طيب ليه يعنى المفروض انت عرفت انه رقم نحس تبعد عنه اختارته ليه ؟ الجواب: هم صحيح اعتبروه نحس بس لأسباب غير منطقية بالمرة فأنا كانت شغالة معايا حكاية التحدى أيامها بزيادة خصوصا أنى لا أؤمن بالنحس ولا بالحظ العشوائى

السؤال: ما الكتب المفضلة لديك ، و ما الكتب التي تنصح بقراءتها ؟ الجواب: العادات السبع للناس الأكثر فاعلية ستيفن كوفى العادة الثامنة ستيفن كوفى إدارة الأولويات ستيفن كوفى كيف تكسب الأصدقاء و تؤثر فى الناس ديل كارنيجى جدد حياتك الشيخ محمد الغزالى الجانب العاطفى من الإسلام الشيخ محمد الغزالى عقيدة المسلم الشيخ محمد الغزالى قوة التركيز لـ 3 مؤلفين كنوز من السنة الشيخ محمد الغزالى تكوين المفكر الدكتور عبد الكريم بكار أن تكون نفسك د شريف عرفة

السؤال: انا فقدت الثقه في تراب الارض ساعات ببقى عاديه وساعات بتسيطر عليه الحاله دي خصوص الايام دي اعمل ايه ؟ الجواب: مش عارف تعملى ايه بالظبط بس رأيى الخاص هو إنك مبدئيا تعلقى ثقتك بالله عز و جل كويس جدا و تفكرى بناءا على الفكرة دى بمعنى إن فى تعاملاتك مع الناس مش هتبقى دايما خايفة أو قالقانة لأن عندك توكل على الله أما عن الجانب التطبيقى فى الحياة فكرى دايما عشان تعطى لحد الثقة إنه يملك الأخلاق بتبان فى المواقف و يملك الكفاءة و لغاية ماتحصل المواقف اللى تثبت الاتنين دول ماتثقيش فى حد و بشكل عام طبيعى تكون فيه حدود للتعامل مع أى حد فى الدنيا

السؤال: يارب دايما تكون مبتهج الجواب: ربنا يكرمك

السؤال: ما أفضل الكتب بالتنمية البشرية ؟ الجواب: لا أدرى

السؤال: رايك ايه هو الطريق للسعادة الجواب: هو بالنسبة لى حاليا يتحقق من خلال 7 قيم الإخلاص لله التعلم باستمرار إحسان التوكل على الله الترقّى الاستمتاع بالأمور البسيطة التوازن بين الأدوار فى الحياة التركيز و ليهم تفصيل طويل أوى

السؤال: احسن برده الكورة اصلا مش بتجيب غير وجع الدماغ الجواب: أنا شايف برضه إن وجع الدماغ فيها أكتر من متعتها بس رأى الشخصى ممكن غيرى يبقى شايفها بطريقة تانية عادى

السؤال: رقمك المفضل الجواب: هم بيعتبروا عالميا إن 13 هو رقم النحس الكلام ده بجد ع فكرة فأنا قررت أخليه رقمى المفضل و كذلك الرقم سبعة بس عموما يعنى الأرقام مش بتفرق معايا كتير أنا بحبهم كلهم

السؤال: هواياتك ؟ الجواب: القراءة كتابة المقالات كتابة الخواطر التدريب الإلقاء بمارسه مع نفسى كده شوية حاجات كده مش فاكرهم

السؤال: لونك المفضل الجواب: الأزرق

السؤال: انت زملكاوى ولا زملكاوى الجواب: مش بحب كرة القدم إطلاقا

السؤال: وقتك المفضل للمذاكرة الجواب: متغير على حسب الحالة

السؤال: ايه نوع الافلام اللى بتحبها الجواب: اللى فيها فكرة و تخلى الواحد يشغل دماغه و قلبه كده و مافيهاش مشاهد خادشة للحياء و للأسف النوعية دى نادرة و بالتالى مش بتفرج على أفلام من فترة طويلة نسبيا اللهم إلا قليلا من الأفلام اللى بتكلم عنها دى فيلم اسمه أنصحك تشوفيه لو ماكنتيش شفتيه قبل كده

السؤال: لو زهقان ومخنوق اول شخص تفكر تكلمه هيبقى مين ؟ الجواب: حاليا مافيش

السؤال: حافظ قد ايه من القرآن الجواب: حوالى 10 أجزاء أو أكتر شوية بس مركز من حوالى سنتين على التلاوة مش على الحفظ

السؤال: لا ولا متعتقدتش الجواب: الأسئلة اللى بتتكلم عن المواقف عمرى ما بتأكد منها 100 لأنى بنسى المواقف بسهولة جدا فما أعتقدش هنا معناها إنى فى حدود اللى أتذكره و فى حدود اللى ممكن أتوقعه ماحصلش لكن عادةً كده بحب أخلى مساحة لاحتمال إن تكون ذاكرتى خانتنى لكن اللى أقدر أقولهولك بثقة إنى مش مستعد لحاجة زى كده و لا مستعد أغلط فى ولد حتى و ربنا يثبتنى

السؤال: هههههههههههههههههههه حد قالك تعمل اسك استحمل بقى وبعدين مش انت بتقول انك بتحب الاسئلة خلاص انت اللى جبته لنفسك وبعدين معقول انا اضيع على نفسى فرصة انى اعملك استمارات الجواب: هههههههههههه اللهم لا اعتراض أنا فعلا بابتهج بالأسئلة

السؤال: ختمت القرآن فى رمضان كام مره الجواب: مرة و ثلث و البركة فى نادى التنمية البشرية

السؤال: عمرك غلطت فى بنت ؟ الجواب: لا ماعتقدش

السؤال: هههههه متخفش مش هقولك لما تحب تكون مغفل ازاى يعنى الجواب: ماكنتش مستنى السؤال المرة دى

السؤال: ههههههههههههههههه ماما واقفة فى المطبخ بتشتغل فيه وبتقول لو شفت حد قرب من المطبخ مش هيحصله كويس الجواب: هههههههههه والدتى بتبقى تقول حاجات زى كده تقريبا عشان بغلس عليها

السؤال: هههههههههههه دا على اساس انه جاى من المحنة مثلا فيسموه امتحان الجواب: ههههههههههه لا دا ع أساس إنى عندى أسئلة دلوقتى قد أسئلة امتحان الفيزيا كده تقريبا

السؤال: اهااا دا انت طلعت سوووووووووووسة الجواب: ههههههه عندى قدر مش قليل من المكر بس بتحكمه الأخلاق و الحمد لله يعنى ع الأقل مش مغفل إلا لما أحب أكون كده

السؤال: معقول يا عمر سبت اكل الدنيا كله وبتحب السمك المشوى اشمعنى الجواب: القلب و مايريد مرآة الحب عمياء بالمناسبة اتغديت النهاردة سمك مشوى عشان أوفر على نفسى إجابة سؤال المفروض يغيروا اسم الموقع ده يخلوه امتحان

السؤال: لو انا جعانه وزهقانه وعندى صداع وعندى مذاكرة كتير وم عايزة اذاكر وعايزة حد اتشاكل معاه اعمل ايه الجواب: قومى اتوضى و اذكرى ربنا و ادعى من قلبك و بعدين سيبى الفيس و و لو عرفتى تذاكرى ذاكرى لو الصداع ماراحش يبقى نامى دلوقتى و اصحى اعملى اللى وراكى أما عن الجوع فده يتوقف على حالة الثلاجة

السؤال: بتمثل العصبية ازاى يعنى ؟ الجواب: كنت مستنى السؤال ده عارفة ؟ أنا مقتنع إن مش من حق حد يستفزنى و إلا يبقى ضعف منى أو سرعة تأثر زيادة عن اللزوم و مقتنع إن الواحد بيفكر غلط و هو متعصب و يرجع يندم و بالتالى بمسك أعصابى لكن على الناحية التانية معروف إن اللى بيسامح ع طول الناس بتبدأ تهمل إنه بيحس أصلا و بالتالى مايهتموش بزعله فأحيانا يبقى الواحد محتاج يبين للناس إن الموقف ده مش المفروض يعدى بسهولة و لكن يبقى من جواه أعصابه هادية و دى حاجة بالنسبة لى سهلة اختيار مجموعة ألفاظ فيها صرامة كده و تعبيرات وجه جديّة و منع الهزار بتوصل الرسالة

السؤال: هل انت سريع النسيان الجواب: اسألى عنى فى الموضوع ده أنا ناشر عدوى الزهايمر أصلا على أساس إنه بيعدى يعنى بس فى الحقيقة ذاكرتى انتقائية جدا فى بعض الحاجات قوية جدا و أحفظ الشعر مثلا بسرعة لما أحبه و فى معظم الحاجات مش بهتم إنى أفتكر

السؤال: هل يسهل استفزازك الجواب: لا بس أحيانا بمثّل العصبية لما الموقف يستدعى كده

السؤال: لو اكتشفت ان فى حد كدب عليك هتتصرف معاه ازاى ؟ الجواب: بحوّل نمط التعامل معاه كله للنمط الحذر و مش بدخله فى الدايرة القريبة منى و أحاول أتعامل معاه بأسلوب لطيف و أما عن الموقف نفسه فالأمر يختلف ممكن أفوّته و ممكن أطلب حقى لو فى الموضوع ظلم مثلا

السؤال: ليش مش بتحبه الجواب: ممممم لغة كلاسيكية و مادخلش قلبى

السؤال: مساء الخير عليك الجواب: مساء النور

السؤال: شبة انفاسه بالمرجل لان انفاسه حارقة مثل المرجل وقادرة على تشغيل محرك السفينة بينما شبه قلبه بالشراع لشده خفقانه الجواب: أحمد شوقى على عينى و على راسى بس مش بحب النص ده

السؤال: متى لا يستحق الإنسان الإحترام ؟ الجواب: أيوة أنا متذكر السؤال ده بس لسة ماوصلتش للإجابة يمكن نلاقيها فى القرءان على فكرة بتتبع الآيات اللى كان فيها هجاء للمشركين و تتبع سير المشركين دول و كان ايه اللى عملوه خلاهم يستحقوا الهجاء ده

السؤال: بتعرف تطبخ بتحب تلعب ايه وانت كبير كده ايه اكتر اكله بتحبها كانوا بيدلعوك ايه وانت صغير موقف ليك في المدرسه متنسهوش ؟ ابله رخمه كانت بتضربك ؟ صاحب لما بتفتكره بتضحك الجواب: أعرف أطبخ ؟ لا بحب ألعب ايه ؟ مش عارف ، بدور و مش لاقى أكتر أكلة بحبها ؟ السمك المشوى كانوا بيدلعونى بايه ؟ كانت حالة نادرة بس لما كان بيحصل كانت والدتى تقولى عمّورة موقف فى المدرسة ما أنساهوش ؟ مش فاكره أبله كانت بتضربنى ؟ مافيش تقريبا صاحب لما أفتكره أضحك ؟ أحمد العطار

السؤال: اسال نفسك سؤال وجاوب عليه الجواب: حاضر

السؤال: لكل الجواب: اللهم آمين و إياكِ أدخلت علىّ السرور

السؤال: هو انا لحد دلوقتى بحبها بس لسه لما ابدأ احل مش عارفه احتمال اغير رايى الجواب: خديها باستمتاع و جدية ف نفس الوقت هذا هو السر

السؤال: ايه رايك فى الكهربية فى الفيزياء ؟ الجواب: حاجة زى العسل عاوزة دماغ و حد يحبها من قلبه

السؤال: تحتاج فترة قد ايه عشان تعرف حد كويس الجواب: حسب الشخص و حسب طبيعة المواقف اللى بنتعرض لها مع بعض بس غالبا بيكون لى انطباع مبدئى من أول حوار أو أول مرة أشوفه لكنى اتعودت ما أهتمش بالانطباع المبدئى ده أوى لأنه يحتمل الخطأ

السؤال: عندك قدرة انك تحلل شخصية اى حد ؟ الجواب: عندى القدرة بس مش بستخدمها إلا وقت الحاجة من فترة معينة مابقيتش بحلل شخصية حد إلا لما يكون فى شغل الفريق بتاعنا مثلا أو كده بس بشكل عام يعنى لى نظرة فى الناس

السؤال: فقدت شىء غالى على قلبك ؟ ولو الاجابة بالايجاب ايه هو ؟ الجواب: أكيد حاجات كتير كانت غالية علي و فقدتها منها إن عندى سنّتين مكسورين و كانوا غاليين على

السؤال: اكيد اى انسان بتجيله فرصة بيحتاج يعطى مساحة لنفسه ويحب ينفرد بنفسه فترة دا شىء طبيعى الجواب: أكيد أنا من أكتر الناس اللى بتحتاج الحكاية دى ع فكرة من وقت للتانى و إلا بحس بالتوهان أو الإجهاد النفسى و الذهنى

السؤال: ايه سبب حبك للرياضيات الجواب: يااااااه الرياضيات دى عشق و مهما قلت مش هوفّيها حقها مبدئيا بحب التعامل مع الأرقام و الحاجات المجردة عن الواقع دى ثانيا بحب فيها إنها بتمشى على قواعد ثابتة لا تتغير و مافيهاش استثناءات و ده بالنسبة لى شىء عظيم ثالثا إنها علمتنى ازاى أفكر تفكير تحليلى سليم أحلل الأفكار و أتعامل معاها بدقة رابعا كنت بذاكرها و أجيب فيها درجات بسهولة خامسا ممتعة كده سادسا أستاذ أحمد حسن كبّر الحكاية دى عندى و عاوز أقولك إنى بحب الرياضيات لدرجة إن الحاجة اللى فعلا زعلان عليها فى دخولى حاسبات بالنسبة لدراستها إن مافيهاش رياضة إلا على خفيف على حد علمى أنا بحب الرياضيات لدرجة إنى بفكر فى فلسفة القوانين بتاعتها

السؤال: انت كنت المانى ولا فرنساوى الجواب: فرنساوى

السؤال: هل تعتبر نفسك شخص اجتماعى الجواب: كل تحليلات الشخصية اللى عملتها تقريبا بتقول كده و بحب الاختلاط بالناس جدا بس أحيانا بختار أفضل مع نفسى على جنب

السؤال: انت من النوع العصبى ولا سورى البارد ولا عادى الجواب: فى بعض الحاجات عصبى جدا و لا أسمح بأخطاء تقريبا و فى بعض الحاجات ببقى سورى البارد

السؤال: تصدق ممكن برده طيب انت ليه مش بتطول فى كلامك انهارده هل فى سبب لو شايف ان الاسئلة مفيش داع تطول فى اجاباتها الجواب: فيه أسئلة غصب عنى بطول في إجاباتها و دى ماكانتش موجودة فى آخر كام سؤال كده و فيه أسئلة تانية شرحها يطول لكن ممكن اختصارها دى بتبقى حسب الحالة عادى ساعات أبقى منطلق فى الشرح و ساعات أتدرب على الإيجاز

السؤال: مش عارفه على العموم يارب دايما تكون بافضل حالاتك الجواب: ربنا يكرمك يا أسماء تلاقي بس انطباع عشان ماطولتش ف الاجابات على غير العادة

السؤال: لف على يمينك وقولى اول حاجه عينيك وقعت عليها الجواب: شباك الصالة

السؤال: يارب دايما مع ان اظن انك متضايق تقريبا الجواب: ليه اتهيألك كده الحمد لله أنا كويس و زى الفل اطمنى

السؤال: ليه يابني كده شيلتها اسأل كمجهول ع العموم زهقته من الاكونتات المجهولة ولا ايه الجواب: ههههههه دى تالت مرة أتسأل نفس السؤال أنا قلت أغلس ع اللى بيسألنى كمجهول شوية زى ماهم أحيانا بيغلسوا علي و دمتم سالمين

السؤال: ايه دا انت عامل ان اللى يسال لازم يظهر اسمه ليش ؟ الجواب: شوية غلاسة على اللى بيسألوا

السؤال: كيف تشعر اليوم الجواب: الحمد لله أكثر توازنا

السؤال: مساء الخير الجواب: مساء النور

السؤال: ودة ليه بقة يعنى هو الواحد ميعرفش يسألك من غير ما تعرف هو مين ايه البواخه دى الجواب: ههههههههههههه احتمال أبقى أرجعها تانى بعد فترة بس بشكل عام عاجبنى كده

السؤال: بيت شعر فى قصيدة نهج البردة استفزنى أوى يا لائمى فى الهوى و الهوى قدر لو شفّك الوجد لم تعذل و لم تلم إيه رأيك فيه ؟ الجواب: عادة بيميل الشعر للغة العاطفة أكتر من العقل ده إذا استثنينا المتنبى فى الحكم بتاعته و شعر الحكمة بشكل عام بس تلاقى الغالبية بيرجح العاطفة على العقل و المنطق و ده طبيعى لأن الشعر مش لغة منطق فى المقام الأول أما عن رأيى فى المضمون فأنا متفق إن الهوى له تأثير لكنى مختلف تماما فى إنه هو اللى يحكم الحكم النهائى و الفكرة تتلخص فى قول الشاعر فصادف قلبا خاويا فتمكنا و الله أعلم

السؤال: لمن ستكون كلمة النهاية وينتهى هذا الفيلم القبيح فيلم تقسيم الوطن الجريح انها حرب وبشكل صريح الجواب: و إلى الله تُرجع الأمور بس احنا دورنا نشتغل على نفسنا و نصلح أعمالنا

السؤال: الى اي مدى بتثق في الناس ؟ ومين اكتر حد بتديله اسرارك وتعرفه خطه احلامك ؟ وشايف اننا نتكلم عن حلمنا دايما ادام الناس ولا نخليه احسن جوانا علشان نحافظ عليه من السلبيات اللي هنسمعها ؟ الجواب: إلى أى مدى أثق فى الناس على حسب الشخص و على حسب الموقف لازم يكون عندى إثبات إن الشخص اللى أثق فيه ده عنده الأخلاق الكافية و فى نفس الوقت عنده القدرة أو الكفاءة فى الموقف ده أكتر حد أعطيله أسرارى و أعرفه أحلامى اتنين من أصدقائى غالبا نتكلم عن أحلامنا ولا لأ ؟ مش شايف إن لها قاعدة عامة أحيانا يبقى إعلان الأحلام شىء كوسي و أحيانا لأ المهم إن سواء كده أو كده نكون مؤمنين بيها و بنشتغل لها صح و دمتم سالمين

السؤال: ايه اكتر حاجه ممكن تعكنن يومك ؟ وايه اكتر حاجه ممكن تخليك مبسوط دايما ؟ الجواب: أكتر حاجة تعكنن علىّ ؟ أكتر حاجة هى إنى أغلط غلطة مثلا تؤذى حد أو أتعرض لموقف محرج جدا أو أتعرض للظلم أكتر حاجة تخلينى مبسط أنام بالليل و أصلى الفجر فى جماعة أقابل أصدقائى المقربين احضر تدريب أكل سمك مشوى

السؤال: ما هي القاعده رقم 1 في حياتك ؟ الجواب: الإيمان بالله كن مؤمنا مهما كان الحال

السؤال: هل الأمة الأمريكية أمة عظيمة ؟ الجواب: كل معلوماتى عنهم تقريبا من الأفلام لا يصح إنى أحكم

السؤال: 2013 09 02 85 82 84 83 85 90 84 83 83 86 87 86 81 83 ما رأيك به ؟ الجواب: تمام جدا هقولك رأيى إن شاء الله فى تعليق

السؤال: بسيطه متتكلمش عن كل حاجه اختار لك ٣أبعاد عميقه أو ٣أوجه ولو عامة وملهاش دعوه بالسائل أصلي مش هقولك الجواب: ماتقولش و انا كمان مش قايل

السؤال: أخر مرة ضحكت من قلبك الجواب: النهاردة بس امتى بالظبط مش فاكر

السؤال: لم تريد أن تعرف ؟ الجواب: اهو غلاسة منى لا بس بجد يعنى ؟ الإجابة هتفرق حسب السائل للسؤال أكتر من وجه و أنا جوايا حاجات كتير مش هعبر عن كل حاجة و على كل حال ده شرطى للاجابة

السؤال: من أنت ؟ بالمعنى العميق للسؤال الجواب: هجاوبك لو أظهرت انت مين إن شاء الله

السؤال: من أنت ؟ بمعناها العمييق الجواب: هجاوبك لو أظهرت انت مين إن شاء الله

السؤال: ربنا يعينك الجواب: يااااااااا رب

السؤال: هل دائما تستيقظ لصلاة الفجر ام احيانا الجواب: للأسف أحيانا ادعيلى

السؤال: بتنام امتى ؟ الجواب: عاوز أظبطه الفترة الجاية يبقى نوم 3 أو 4 ساعات من الساعة 10 و بعدين أنام تانى 3 أو 4 ساعات بعد الساعة 5 أما عن اللى أنا فيه فعلا فهو إنى بنام بعد الفجر مباشرة

السؤال: بتنام كام ساعة الجواب: اليومين دول 7 ساعات و أيام نادى التنمية البشرية كنت بوصل لـ 4 ساعات أحيانا

السؤال: ايه رأيك فى باسم يوسف الجواب: مش فى دماغى

السؤال: طبعا واحنا صغيرين حصلتلنا مصايب وحوداث غريبة ومضحكة فى نفس الوقت هل تتذكر شيئا من هذا القبيل ؟ الجواب: دلوقتى مش فاكر حاجة تقريبا باستثناء إنى عندى موهبة الرغى الكتير من لما كنت سنتين و نصف و كنت غلبان أوى احم ولا زلت

السؤال: عندك صفة التسامح ؟ الجواب: آه الحمد لله

السؤال: 25 يناير احكى بقى لما بتمعها أيه بيجى فى دماغك الجواب: الليلة دى كنت بفكر فيها و خطر فى بالى سؤال فلسفى هى وجدت فى حياتنا ليه ؟ عموما اللى فكرت فيها هو إنها وجدت عشان احنا نتعلم شوية حاجات منها و الله أعلم

السؤال: أيه اللى ممكن يزعلك من واحد صاحبك أوى ؟ الجواب: مش عارف

السؤال: هتحب فى قصه حب ولا هتتجوز وبعدين تحب ؟ الجواب: أحب و بعدين أتجوز و بعدين أعيش قصة حب حلوة كده

السؤال: وصل رساله للمسئوليين ؟ الجواب: ماليش نفس

السؤال: أهم حاجة لازم تتعالج فى مصر ؟ الجواب: الجهل

السؤال: ايه الحدث اللى انت مترقبه بقالك فترة ؟ الجواب: مستنى نتيجة التحويل بعيد عنك

السؤال: عمر هيبقى هيخلى مصر أفضل لو موقعه وزير رئيس عذرا سقطت أفضل سهوا يعنى هتعرف تنقذ مصر لو أنت موقعك أيه ؟ الجواب: مش عارف و بشكل عام احنا مش هيكفينا شخص واحد بطل ينقذ البلد

السؤال: لما حد بيسال مثلا ايه رايك فى فلان ايه اول حاجه بتحكم عليه بيها يعنى ايه اول حاجه بتفكر فيها الجواب: بحاول أفكر فى ايه الحاجة المميزة الكويسة اللى فيه بس مش دايما بيكون لى رأى فى الشخص يعنى أنا صحيح لى نظرة فى الناس بس لازم أكون تعاملت معاه بشكل مباشر أو اتكلمت معاه كتير فى مواضيع مختلفة